ཡང་ཉེ་བའི་སྔོན་དུ་ཨ་རིའི་གྲོས་ཚོགས་འོག་མའི་ཚོགས་གཙོ་ཟུར་པ་དང་།ད་ལྟ་གྲོས་ཚོགས་འཐུས་མི་ཡིན་བཞིན་པ་ལྕམ་སྐུ་ནན་སི་པེ་ལོ་སི་མཆོག་གིས་སྣེ་འཁྲིད་གནང་བའི་ཨ་རིའི་གྲོས་ཚོགས་ཀྱི་སྐུ་ཚབ་ཚོགས་ཆུང་རྒྱ་ནག་དང་བོད་ནང་ཕེབས་ཐུབ་པར་དགའ་བསུ་ཞུ་རྒྱུ་མ་ཟད།ཁོང་རྣམ་པས་རྒྱ་ནག་དབུས་སའི་འགོ་ཁྲིད་ལྷན་བོད་དོན་གླེང་མོལ་གནང་བ་དང་།ཡང་ཉེ་སྔོན་འཇར་མ་ནིའི་འགྲོ་བ་མིའི་ཐོབ་ཐང་ལྷན་ཚོགས་ཀྱི་ཚོགས་གཙོ་ཀི་རི་སི་ཊོབ་སི་ཊེ་སར་མཆོག་རྒྱ་ནག་དང་བོད་ཀྱི་ས་ཁུལ་ཁག་ཅིག་ནང་འགྲོ་བ་མིའི་ཐོབ་ཐང་གི་གནས་སྟངས་རྟོག་ཞིབ་སླད་ཕེབས་པ་དང།བོད་དོན་སྐོར་གླེང་མོལ་གནང་ཡོད་པ་བཅས་ལ་ཐུགས་རྗེ་ཆེ་ཞུ་རྒྱུ་ཡིན།མ་འོངས་པར་རྒྱལ་ཁབ་གཞན་ཁག་ནས་ཀྱང་དེ་ལྟའི་སྐུ་ཚབ་ཚོགས་ཆུང་དང།གསར་འགྱུར་བརྒྱུད་ལམ་ཁག་སོགས་བོད་ནང་ཕེབས་ཐབས་ཡོང་བ།རྒྱ་ནག་ངོས་ནས་གཟིགས་སྐོར་སྐུ་ཚབ་རྣམ་པ་དང་།གསར་འགྱུར་བརྒྱུད་ལམ་སོགས་ལ་འཁྲབ་སྟོན་ནམ་བཅོས་མའི་རྣམ་པ་མིན་པ་བོད་ནང་གི་དངོས་ཡོད་གནས་སྟངས་སྦ་གསང་མེད་པར་གཟིགས་ཞིབ་གནང་དུ་འཇུག་དགོས་པའི་རེ་འདུན་བྱ་རྒྱུ་ཡིན།